CELEX: 32021D1345
Language: ro
Date: 2021-06-28 00:00:00
Title: Decizia (UE) 2021/1345 a Consiliului din 28 iunie 2021 de autorizare a începerii negocierilor cu Argentina, Australia, Canada, Costa Rica, India, Israel, Japonia, Noua Zeelandă, Coreea de Sud, Tunisia și Statele Unite în vederea încheierii de acorduri privind comerțul cu produse ecologice

31.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 306/2
               
            
         DECIZIA (UE) 2021/1345 A CONSILIULUI
         din 28 iunie 2021
         de autorizare a începerii negocierilor cu Argentina, Australia, Canada, Costa Rica, India, Israel, Japonia, Noua Zeelandă, Coreea de Sud, Tunisia și Statele Unite în vederea încheierii de acorduri privind comerțul cu produse ecologice
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatele (3) și (4),
         având în vedere recomandarea Comisiei Europene,
         întrucât:
         
                     (1)
                  
                  
                     Regulamentul (UE) 2018/848 al Parlamentului European și al Consiliului (1) stabilește posibilitatea de a acorda acces la piața Uniunii produselor ecologice provenite din țări terțe care au fost recunoscute, în temeiul unui acord comercial, ca având un sistem de producție care îndeplinește aceleași obiective și principii prin aplicarea unor norme care asigură același nivel de garantare a conformității pe care îl asigură normele Uniunii.
                  
               
                     (2)
                  
                  
                     În conformitate cu Regulamentul (UE) 2018/848, recunoașterea în scopul echivalenței a țărilor terțe în temeiul Regulamentului (CE) nr. 834/2007 al Consiliului (2) va expira la 31 decembrie 2026. Prin urmare, este necesar să se înceapă negocieri în vederea încheierii de acorduri privind comerțul cu produse ecologice cu anumite țări terțe în cauză.
                  
               
                     (3)
                  
                  
                     În conformitate cu Regulamentul (CE) nr. 834/2007, Comisia a întocmit o listă a țărilor terțe recunoscute în anexa III la Regulamentul (CE) nr. 1235/2008 al Comisiei (3).
                  
               
                     (4)
                  
                  
                     Comerțul cu produse ecologice dintre Uniune și Elveția intră sub incidența Acordului dintre Comunitatea Europeană și Confederația Elvețiană privind schimburile comerciale cu produse agricole (4) (denumit în continuare „Acordul cu Elveția”). Din motive de transparență, Elveția a fost menționată în anexa III la Regulamentul (CE) nr. 1235/2008. Acordul cu Elveția prevede un mecanism de actualizare a acordului în cazul modificării actelor cu putere de lege și a normelor administrative ale uneia dintre părți. Prin urmare, nu este necesară începerea de negocieri cu Elveția.
                  
               
                     (5)
                  
                  
                     Chile este recunoscută ca țară terță echivalentă prin Acordul dintre Uniunea Europeană și Republica Chile privind comerțul cu produse ecologice (5) (denumit în continuare „Acordul cu Chile”). Din motive de claritate, Chile a fost menționată în anexa III la Regulamentul (CE) nr. 1235/2008. Acordul cu Chile prevede posibilitatea adaptării recunoașterii în cazul modificării actelor cu putere de lege și a actelor administrative ale uneia dintre părți. Prin urmare, nu este necesară începerea de negocieri cu Chile.
                  
               
                     (6)
                  
                  
                     Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (6), a stabilit recunoașterea reciprocă a echivalenței actelor cu putere de lege și a actelor administrative actuale în domeniul produselor ecologice și recunoașterea sistemului de control al ambelor părți la acord. Anexa 14 la acordul menționat, privind produsele ecologice, prevede că, deoarece Regulamentul (UE) 2018/848 urmează să se aplice de la 1 ianuarie 2022, recunoașterea echivalenței trebuie să fie reevaluată de fiecare parte până la 31 decembrie 2023. Prin urmare, nu este necesară începerea de negocieri cu Regatul Unit.
                  
               
                     (7)
                  
                  
                     Prin urmare, ar trebui să înceapă negocieri cu Argentina, Australia, Canada, Costa Rica, India, Israel, Japonia, Noua Zeelandă, Coreea de Sud, Tunisia și Statele Unite în vederea încheierii de acorduri privind comerțul cu produse ecologice.
                  
               
                     (8)
                  
                  
                     Pentru a face posibilă menținerea de către Uniune a relațiilor reciproce cu țările terțe în ceea ce privește comerțul cu produse ecologice, este oportun să se stabilească directive de negociere pentru acorduri care să permită Uniunii și țării terțe în cauză să recunoască echivalența standardelor lor de producție ecologică și a sistemelor lor de control,
                  
               ADOPTĂ PREZENTA DECIZIE:
         
            Articolul 1
            
               (1)   Comisia este autorizată să înceapă negocieri cu Argentina, Australia, Canada, Costa Rica, India, Israel, Japonia, Noua Zeelandă, Coreea de Sud, Tunisia și Statele Unite în vederea încheierii de acorduri privind comerțul cu produse ecologice.
            
            
               (2)   Negocierile se desfășoară pe baza directivelor de negociere ale Consiliului prevăzute în addendumul la prezenta decizie.
            
         
         
            Articolul 2
            Negocierile se desfășoară cu consultarea Comitetului special pentru agricultură.
         
         
            Articolul 3
            Prezenta decizie se adresează Comisiei.
         
         
            Adoptată la Luxemburg, 28 iunie 2021.
            
               
                  Pentru Consiliu
               
               
                  Președintele
               
               M. do C. ANTUNES
            
         
         
            (1)  Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (JO L 150, 14.6.2018, p. 1).
         
            (2)  Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (JO L 189, 20.7.2007, p. 1).
         
            (3)  Regulamentul (CE) nr. 1235/2008 al Comisiei din 8 decembrie 2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (JO L 334, 12.12.2008, p. 25).
         
            (4)  JO L 114, 30.4.2002, p. 132.
         
            (5)  JO L 331, 14.12.2017, p. 4.
         
            (6)  JO L 149, 30.4.2021, p. 10.